《贺陈小豪县长尊甫芳园封翁八十一寿》
清代·郑国藩

豪君告我祝嘏期，勉我试作介眉诗。南极星明秋色早，月华正眉欲圆时。

忆昔封翁七十一，我曾走伻颂逢吉。韶光转瞬过十载，又值寿筵复开日。

云锦片片云中来，莱衣满庭笑口开。桃觞喜见宁馨奉，士元本非百里才。

吾闻亲老不择仕，岩邑牛刀聊小试。入境驱车避阳鱎，敢劳史笔传循吏。

宓琴弹罢赋归欤，菽水欢成乐有馀。庵江双鲤迢迢至，愧我难得骊龙珠。

屈指老人旧行谊，前尘髣髴诗曾记。仁声义闻写已详，复举重提岂文义。

晚境事业视郎君，善则归亲古所云。请看璀璨锦屏上，三多五福祝纷纷。

我也勉强枯肠索，远随秋雁付行云。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。